text: La Policia Nacional alerta d'un nou cas de suplantació d'identitat de Correus - À Punt
  La Policia Nacional alerta d'un nou cas de suplantació d'identitat de Correus
  Amb aquesta acció de phishing, els pirates informàtics tracten de robar informació personal a l'usuari
  Imatge utilitzada pel sistema de phishing per a enganyar els usuaris / Policia Nacional
  21 d'abril 2022 - 19:55
  La Policia Nacional ha advertit aquest dijous a través del compte oficial de Twitter d'un nou cas de phishing, l'estratègia de suplantació d'identitat que utilitzen els hackers per a robar informació confidencial als usuaris i usuàries d'Internet.
  "No piques. Volen les teues dades i no és per a cap cosa bona" ha advertit el cos policial.
  En aquest cas concret, és un nou intent de suplantar la identitat de l'empresa pública de Correus, a través d'un missatge de text en què adverteixen d'una presumpta entrega fallida d'un paquet. "El lliurament ha fallat perquè no hi havia ningú a l'adreça destinatària" diu el fals missatge, que a continuació ofereix un enllaç en què s'ha de fer clic per a "confirmar la informació de facturació".
  Per a convéncer la persona destinatària de l'engany, el missatge amenaça amb una suposada pèrdua de diners: "No es reembossaran les despeses d'enviament i facturació" finalitza el text.